
NUOMONĖ
Moterų teisių ir lyčių lygybės komitetas ragina atsakingą Biudžeto kontrolės komitetą į savo pasiūlymą dėl rezoliucijos įtraukti toliau pateikiamą tekstą:

<RepeatBlock-Dec> 
A.	kadangi pagal SESV 8 straipsnį Sąjunga įpareigojama siekti panaikinti nelygybę ir skatinti vyrų ir moterų lygybę visose savo veiklos srityse; kadangi lygybė yra pagrindinė teisė pagal Lisabonos sutartį ir vienas iš Sąjungos prioritetų, o Europos lyčių lygybės institutas (EIGE) padeda Sąjungos institucijoms ir valstybėms narėms siekti šio tikslo;

B.	kadangi 2023 m. EIGE savo darbe daugiausia dėmesio skyrė dviem teminiams prioritetams: Europos žaliajam kursui ir smurtui dėl lyties; kadangi krizės didina moterų pažeidžiamumą ir smurto poveikį, stiprina esamą struktūrinę nelygybę ir sunkina visų rūšių smurtą dėl lyties, įskaitant fizinį, seksualinį ir psichologinį smurtą; kadangi EIGE veiksmų, susijusių su Europos žaliuoju kursu, kuriuos reikia peržiūrėti ir atnaujinti, kad apskritai būtų nustatyti pasiekiami su lygybe ir parama moterims, ypač Sąjungoje, susiję tikslai, efektyvumas kelia abejonių; 

1.	yra labai susirūpinęs dėl to, kad EIGE misija buvo nukreipta nuo lygybės padėties gerinimo, nes dėmesys buvo sutelktas į Europos žaliąjį kursą; atkreipia dėmesį į tai, kad EIGE pasiekė 92,76 proc. savo darbo programos tikslų;

2.	pažymi, kad 8,5 proc. padidėjusios EIGE išlaidos darbuotojams gali būti susijusios su nuolatiniu aukštu infliacijos lygiu ir 2,7 proc. atlyginimų indeksavimu ir kad institute tebedirba vidutiniškai 45 darbuotojai; pažymi, kad pagal susitarimą dėl įnašo dėl Pasirengimo narystei paramos priemonės (PNPP) su Komisijos Kaimynystės politikos ir plėtros derybų generaliniu direktoratu buvo įdarbinti ir finansuojami du sutartininkai; pripažįsta, kad EIGE ir toliau trūksta darbuotojų, ir siūlo EIGE savo darbo programoje daugiausia dėmesio skirti smurtui prieš moteris ir mergaites, kartu prireikus atsisakant veiksmams, susijusiems su Europos žaliuoju kursu, teikiamo prioriteto, atsižvelgiant į dabartinius darbuotojų pajėgumus;

3.	pripažįsta, kad finansų valdymo srityje buvo imtasi konkrečių priemonių siekiant užtikrinti tinkamą tarpinstitucinių preliminariųjų sutarčių įgyvendinimą.
</RepeatBlock-Dec>

